Die oorspronklike plaashuis en stoor is nou die restaurant, ontvangsarea en die winkel. Die restaurant maak lekker kos en jy kan binne by die vuurherd of buite onder die bome langs die speelparkie sit. Die spyskaart word aangepas soos die seisoene draai en in die somer kan jy smul aan slaaie en in die winter word warm soppe en bredies bedien. (Oop 9:00 vm tot 3:30 nm. )
Die gallery het ’n foto-uitstalling van Paul Weinberg wat ’n blik op die moderne San gee. Die uitstallings bevat foto’s wat hy oor die afgelope 30 jaar geneem het.
Vlytige handjies: Kinders kan ook leer om met San-toerusting hulle eie krale van volstruiseierdoppe te maak. Los hulle vir ’n rukkie hier alleen en bestel solank jou kos by die restaurant. Daar is ook ’n klimraam onder bome en lekker groen grasperke vir die jongspan om op te baljaar.